<classify> MARAIS John Magufuli na mwenzake wa Zambia, Edgar Lungu wametaka vikwazo vya kibiashara na uwekezaji, kuondolewa ili kuchochea maendeleo ya nchi hizo mbili. Waliyasema hayo jana mkoani Songwe, walipozindua Kituo cha Huduma kwa Pamoja Mpakani Tunduma Nakonde. Mara baada ya kukizindua kituo hicho, Marais hao walisafiri hadi upande wa pili katika Mji wa mpakani wa Nakonde nchini Zambia na kuzungumza na wananchi wa mji huo. Awali, Waziri wa Fedha na Mipango, Dk Phillip Mpango alisema kuwa kituo hicho, kimejengwa kwa gharama ya Dola za Marekani milioni 7.8 sawa na Sh bilioni 18 kutoka kwa washirika wa maendeleo.Aliongeza kuwa maofisa wana ujuzi na elimu ya kutosha ya kutoa huduma kwa pamoja na kituo kitasaidia kudhibiti upotevu wa mapa to kwa nchi zote mbili.Marais hao walisema kuwa kuondolewa kwa vikwazo hivyo, kutasaidia kuboresha shughuli za kibiashara na uwekezaji, siyo tu kati ya mataifa hayo mawili, bali katika nchi zote za Jumuiya ya Maendeleo Kusini mwa Afrika SADC na Afrika MasharikiEAC. Katika kusisitiza hilo, Rais Magufuli aliwataka watendaji na maofisa katika kituo hicho, kutowabughudhi wafanyabiashara na wasafirishaji, lakini pia waache urasimu na kuepuka vitendo vya rushwa kwa kuwa macho ya serikali zote mbili yanawatazama.Wakati wa kukwamishana kibiashara umepita, nchi za Afrika zinatakiwa kujenga uchumi wao wenyewee, uwezo wa Tanzania au Zambia wa kujenga uchumi uko kwao wenyewe, kwa hiyo nchi zetu lazima zifanye kazi kwa pamoja,alisisitiza Rais Magufuli. Kwa mujibu wa Rais Magufuli, katika mwaka 2018 Tanzania iliuza nchini Zambia bidhaa zenye thamani ya Sh bilioni 149.55 na kuingiza hapa nchini bidhaa za kutoka Zambia zenye thamani ya Sh bilioni 116.033, lakini katika mwaka 2017 zaidi ya asilimia 38 ya mizigo iliyopita katika Bandari ya Dar es Salaam, ilienda nchini Zambia.Ili kuhakikisha wafanyabiashara wadogo hawabughudhiwi kufanya biashara mpakani hapo, Rais Lungu alitaka uwekwe utaratibu mzuri katika kituo hicho cha kutoa huduma kwa pamoja ili kuwasaidia wafanyabiashara wadogo nao kufanya shughuli zao kwa uhuru. Lungu alisema kituo hicho ni kikubwa kwa ukanda wa Kusini mwa Afrika, kitazisaidia nchi nyingi za ukanda huo katika usafirishaji wa haraka wa bidhaa na kuongeza kiwango cha biashara na ushindani. Wataka biashara halali Pamoja na kuwataka wananchi kufanya biashara kwa uhuru, viongozi hao wakuu wa nchi waliwataka wananchi hao, kufanya biashara halali na wajiepushe kufanya biashara za magendo, wizi au dawa ya kulevya. Sambamba na hilo, waliwataka wananchi kutojenga katika eneo lililo ndani ya mpaka na wale ambao wamefanya hivyo waondoke.Walisema eneo hilo lazima liwe wazi na alama ziheshimiwe. Kuhusu vipaumbele vya maendeleo, waliwataka washirika wa maendeleo kutambua na kuvikubali vipaumbele vya maendeleo vya nchi husika na siyo vinginevyo.Tazara waguswa Kutokana na mchango mkubwa uliofanywa na Baba wa Taifa Mwalimu Julius Nyerere na Rais mstaafu wa Zambia, Kenneth Kaunda wa kujenga reli ya Tanzania na Zambia TAZARA na bomba la kusafirishia mafuta TAZAMA, marais hao walisema kuna haja ya kuliangalia upya shirika la Tazara.Rais Magufuli alisema Bomba la Tazama lenye urefu wa kilometa 1,710, lilijengwa mwaka 1968 wakati Reli ya Tazara yenye urefu wa kilometa 1,860 ujenzi wake ulikamilika mwaka 1975. Kwamba miundombinu hiyo ilijengwa kwa ushirikiano wa serikali za nchi hizo mbili kwa kushirikiana na Serikali ya China. Kwa mujibu wa Magufuli, kusuasua kwa Tazara kumezifanya barabara kuwa njia kuu za usafirishaji mizigo kati ya nchi hizo mbili hali inayofanya barabara hizo kuharibika haraka. Alimuomba Rais Lungu wakutane kwa kikao kifupi kuzungumzia suala hilo, lakini pia kama kuna haja ya kuwatumbua baadhi ya watendaji wazembe basi wafanye hivyo.Nakonde Wakiwa katika Mji wa Nakonde, Marais hao walizungumza na wananchi na kuwaomba waendelee kushirikiana na kufanya biashara kwa pamoja. Katika mkutano huo, Rais Magufuli aliichangia Shule ya Sekondari ya Nakonde Sh milioni tano kwa ajili ya shughuli za kielimu.  <topic>: KITAIFA 